In nomine sanctæ et individuæ Trinitatis, notum fieri volumus nos, ecclesiæ Sancti-Stephani Autissiodorensis canonici, videlicet Ilgerius, præpositus; Stephanus, decanus; Gaufridus, cantor; aliique nostræ ecclesiæ canonici, quia venerunt ad nos Guido, abbas ecclesiæ Molismensis, et quidam alii honesti ejusdem ecclesiæ monachi, petentes et debita et fraterna caritate rogantes quatenus ecclesias, in Autissiodorensi episcopatu sitas, quas tempore Roberti Autissiodorensis præsulis et Humbaudi, ejus successoris, tenuerant et habuerant, ecclesiæ Molismensi perpetua possessione habendas laudaremus, et scripto nostro confirmaremus. Quorum petitionem benigne et caritative suscipientes, ecclesias omnes Autissiodorenses, temporibus prædictorum episcoporum ab ecclesia Molismensi habitas et possessas, eidem ecclesiæ perpetua possessione habendas laudamus, et scripto nostro confirmamus. Sunt autem hæ ecclesiæ: ecclesia Nantriaci; ecclesia S. Moderati; ecclesia Naaliaci; ecclesia Lissiaci; ecclesia Crisennonis; ecclesia Luchiaci. Hujus autem rei testes sunt supradictæ personæ, Hato, Erveus, Gauterius, Joannes, Gislebertus, Agano, Joscelinus, Willelmus, Gaufridus, Rodulphus, Robertus, Petrus. Factum est hoc Autissiodori, in festivitate Revelationis S. Stephani, in capitulo ipsius, in præsentia Hugonis Autissiodorensis præsulis, anno ab Incarnatione Domini millesimo centesimo vigesimo sexto; Ludovico Philippi filio rege, Willelmo consule, Jona cancellario.